**Ungdommen bliver mørbanket af at være i deres følelsers vold**

Søndag d. 17. juli 2022, journalist Rasmus Karkov

Rektor Stefan Hermann mener, at unge er fanget i en kultur, der hele tiden beder dem om at mærke efter, aldrig sove på det. Mens forældregenerationen ophøjer middelmådighed til verdensklasse, handler i panik, fylder ungdommen med overdrevne forventninger og nægter at påtage sig autoritet: »Men autoritet er den formidlede erfaring, at et par skrammer ikke ødelægger livet, at et firetal ikke er en katastrofe, at en afvisning ikke er eksklusion.«

Vi lever i en overophedet kultur, og intet sted er dette tydeligere end hos den ungdom, der til tider er ved at brænde sammen.

De er vokset op med forældre, der har serviceret fremfor at sætte rammer, og som i uformåenhed eller foragt for egen autoritet har uddelegeret opdragelsen til Mark Zuckerberg og Steve Jobs og konstant ophøjet deres børn til at være den smukkeste gave til selve verden.

Stefan Hermann, der er rektor på Københavns Professionshøjskole og har skrevet boget »En varm tid« kan se det i sammenbruddene, når dygtige piger ikke får 12, eller i de hidsige debatter, hvor man hysterisk indædt forsvarer det tilhørssted i tilværelsen, man endelig har fået via sin identitet.

Midten er væk, det almene er trængt op i en krog, og muligheder er ikke frihed, men endnu en byrde. »Der er en uhellig alliance mellem en kultur, der hele tiden beder unge om at mærke efter, aldrig giver dem ro til at sove på det, aldrig lader dem fordøje det, og samtidig producerer flere og flere kliniske diagnoser, der svirrer i et evigt virvar af en medievirkelighed, der aldrig hviler sig. Det jo lidt andre vilkår, end da jeg gik rundt og kedede mig i Skive,« siger Stefan Hermann.

»Jeg var ikke ensom, for alle andre kedede sig ligeså meget i Skive, når vi ikke gik til håndbold eller fodbold. Nu er der ni fester hver weekend, og ensomheden kan opstå af kun at være inviteret til de seks,« siger Stefan Hermann og bliver selv ramt af det paradoks, han når frem til:

»Det betyder, at jo mere socialitet vi producerer, desto mere ensomhed skaber vi også.«

Måske rammer han med disse ord en nøgle til forståelsen af, hvad det er, der foregår. Jo mere vi pakker ind i vat, desto tydeligere bliver blodet fra den mindste rift. Jo mere vi spørger, hvordan de har det, desto mere gør vi lykken til normen. Jo færre grænser, desto større rådvildhed. Jo flere muligheder, desto større fortvivlelse.

Måske er det derfor, at den ene undersøgelse efter den viser, at unge har det ad helvede til. Det er ikke de ord, de selv ville bruge. De har tillært sig de kliniske betegnelser, og de kan angst, stress og depressionsdiagnoser til fingerspidserne af at have tastet ethvert symptom fra mavepine til træthed ind i Google.

**Følelsernes vold**

Det er milevidt fra Stefan Hermanns egen barndom, hvor hans mor, der er psykiater, bad ham om at tælle til ti eller sove på det, hvis livet gik ham imod. Til sidst i samtalen kommer han i tanke om en sætning, der blev brugt i 70erne.

»Det handler ikke om, hvordan du har det, men om hvordan du tager det.«

Det er en sætning at læne sig op ad. En ro over ikke bare at være i sine følelsers vold, men selv at kunne bevare kontrollen over sit liv. Det er også en sætning, der næsten kan virke kontroversiel i dag. »Man må i hvert fald konstatere, at vi er blevet konsekvent mindre optaget af det sidste og mere af det første,« siger Stefan Hermann.

Intet sted er det tydeligere end hos ungdommen, som altid viser tidens temperatur tydeligst, og netop nu kan ingen være i tvivl om, at den er brandvarm og stigende. For Stefan Hermann skyldes det en lang række komplekse strømninger, der forenes i unges mistrivsel.

**Midten er væk og middelmådighed er verdensklasse**

Han mener, at ungdomslivet er langt mere koreograferet af samfund og uddannelse end tidligere. Men samtidig har mange unge hele livet fået at vide af forældre og reklamer, at de er noget helt særligt og kan drive det til hvad som helst.

Det er blandt andet følelsen af, at man skal holde alle døre åbne, og det, unge tolker som forældrenes forventninger til dem, der kan få studerende til at græde over ikke at få 12 eller bryde sammen, hvis de får fire.

»Fire er middelkarakteren på skalaen, men de har hele deres liv fået at vide af forældregenerationen af de er perfekte, vi siger »tak for dig« og udråber dem til at være verdens sejeste datter, og vi kalder det verdensklasse, når 19-årige Flora Olympia udviser helt almindelig adfærd ved at rejse 14-dage til Lanzarote,« siger Stefan Hermann:

»Så udover at midten er forsvundet, fordi firetallet er blevet bunden, foregøgler vi dem, at en middelmådig præstation eller et middelmådigt karaktertræk er verdensklasse. Det er den kulturelle problemstilling.«

Han kan se det ske hele tiden og over det hele. I »X-faktor« er det kun de elendige og de bedste, der kommer til audition. Når unge skal på efterskole bliver det kaldt »drømmeåret«. Konfirmationstaler handler ikke længere om at træde ind i de voksnes rækker, men er powerpointpræsentationer af, hvilken gave konfirmanden er til verden. »Men det er jo en forbandelse. Der er meget stor forskel på at være elsket og på få at vide, at man er perfekt,« siger Stefan Hermann. (…)

Sammenlignet med de dygtigste, de lykkeligste, de smukkeste og de populæreste er vi alle tabere. Især hvis det var meningen, vi skulle være verdens bedste.

# Opgaver

1) Hvordan karakteriserer Stefan Herman ungdommen? Skriv i punktform 3 karakteristika ned

2) Hvad er, ifølge Stefan Herman, grunden til den mistrivsel, som mange unge oplever?

3) Hvad menes der med at ”middelmådighed er verdensklasse”?

4) Hvilken rolle spiller forældrene ifølge Stefan Hermann for de unges mistrivsel?

5) Kan du genkende beskrivelsen her i artiklen fra dit eget liv?

6) Skriv de 4 identitetsniveauer ned. Har den beskrevne mistrivsel særlig relation til nogle af de niveauer?

7) Hvis mistrivsel blandt unge er et samfundsproblem, hvad skal vi så gøre for at løse det? (Politisk?)